KIRJALLINEN KYSYMYS E-2194/00 esittäjä(t): María Sornosa Martínez (PSE) komissiolle. Monisalisen elokuvateatterin rakentaminen Puerto de Graussa (Castellón, Espanja).



Virallinen lehti nro 103 E , 03/04/2001 s. 0084 - 0085



KIRJALLINEN KYSYMYS E-2194/00 esittäjä(t): María Sornosa Martínez (PSE) komissiolle (3. heinäkuuta 2000) Aihe: Monisalisen elokuvateatterin rakentaminen Puerto de Graussa (Castellón, Espanja) Castellónin satamalaitos on hyväksymässä lopullisesti erityisasemakaavan, jossa Muelle de Costan alueelle esitetään rakennettavaksi useita liikerakennuksia. Asukasyhdistysten (erityisesti Asociación Vecinal y Cultural del Grau de Castelló Mediterrània) mukaan rakennushankkeeseen kuuluu myös kaavassa erikseen mainitsematta jätetty valtava monisalinen elokuvateatterirakennus ja muita liiketiloja. Rakennettavan alueen pinta-ala on yhteensä 7200 m2 ja rakennusten suurin korkeus 13 metriä. Mikäli nämä rakennukset tehdään, Castellónin kaupungin vähäiset avoimet merenranta-alueet supistuisivat entisestään, mikä muuttaisi huomattavasti alueen maisemaa. Asukkaat ovat myös esittäneet huolensa elokuvateatterirakennuksen aiheuttamista vakavista terveysuhkista, sillä rautatie, jolla liikennöi vaarallisia aineita kuljettavia junia, olisi vain muutaman metrin päässä tästä vapaa-ajanviettokeskuksesta. Direktiivin 97/11/EY(1) (85/337/EY tark.) liitteen I 8 b) kohdan mukaisesti arkaluontoisilla alueilla sijaitsevista kauppasatamista, lastauslaitureista jne. pitää tehdä ympäristövaikutusarvio. Eikö komissio katso, että tästä hankkeesta aiheutuu huomattavia maisemallisia vaikutuksia Castellónin kaupungille ja siksi siitä olisi pitänyt tehdä etukäteen arvio ympäristövaikutuksista edellä mainitun direktiivin 97/11/EY ja erityisesti sen suoria ja välillisiä vaikutuksia maisemaan koskevan 3 artiklan (muutettu) mukaisesti? Voiko komissio määrittää ovatko edellä mainittujen rakennusten rakentaminen Puerto del Grauhun yhteisön vaarallisten aineiden kuljetuksia koskevan lainsäädännön mukaisia? Koska 60 prosenttia Castellónin sataman laajennushankkeen kokonaisrahoituksesta koostuu EAKR:n tuista, katsooko komissio, että hankkeessa on noudatettu niitä tavoitteita ja periaatteita, joita varten tukia haettiin? Voisiko se vastauksessaan mainita mitkä olivat tarkalleen Espanjan viranomaisten EAKR:lle toimittamassa tukihakemuksessa mainitut tavoitteet? (1) EYVL L 73, 14.3.1997, s. 5. Margot Wallströmin komission puolesta antama vastaus (7. syyskuuta 2000) Komissio ei ole tietoinen parlamentin jäsenen esittämistä seikoista. Komissio ei ole tähän mennessä saanut valituksia, jotka koskisivat yhteisön direktiivien noudattamatta jättämistä parlamentin jäsenen mainitseman hankkeen yhteydessä. Komissio ottaa kuitenkin lähipäivinä yhteyttä Espanjan viranomaisiin varmistaakseen, että tässä tapauksessa sovellettavia yhteisön direktiivejä noudatetaan. Vaarallisten aineiden rautatiekuljetuksia koskevan jäsenvaltioiden lainsäädännön lähentämisestä 23. heinäkuuta 1996 annetussa neuvoston direktiivissä 96/49/EY(1) on säännöksiä tällaisten aineiden luokittelusta, pakkaamisesta ja merkitsemisestä sekä kuljetuksiin käytettävistä vaunuista. Direktiivin tavoitteena on taata vaarallisten aineiden rautatiekuljetusten korkea turvallisuus se ei koske rautateiden lähialueiden suunnittelukysymyksiä. Komissio vahvistaa, että Castellónin satamalaiturin laajennushanke, jonka kustannukset ovat noin 18 miljoonaa euroa, sai rakennerahastotukea Valencian kauden 19941999 alueohjelmasta. Kuten yleensäkin, Espanjan viranomaiset valitsivat kyseisen yksittäisen hankkeen ohjelman vaatimusten mukaisesti, eikä komissiolla ole tietoja niille tehdyn hakemuksen yksityiskohdista. (1) EYVL L 235, 17.9.1996.